यू–१९ केसीको काँधमा
अखिल नेपाल फुटबल संघ (एन्फा) ले थ्रीस्टार क्लबका मेघराज केसीलाई एएफसी यू–१९ च्याम्पियनसिप छनोटमा नेपाली टिमको मुख्य प्रशिक्षकमा बुधबार नियुक्त गरेको छ ।
काठमाडौँ — अखिल नेपाल फुटबल संघ (एन्फा) ले थ्रीस्टार क्लबका मेघराज केसीलाई एएफसी यू–१९ च्याम्पियनसिप छनोटमा नेपाली टिमको मुख्य प्रशिक्षकमा बुधबार नियुक्त गरेको छ ।यसअघि प्राविधिक समितिको सोमबार सम्पन्न बैठकले भने छिरिङ लोब्साङ गुरुङलाई मुख्य प्रशिक्षक, अनन्तराज थापालाई सहायक प्रशिक्षक र उज्ज्वल मानन्धरलाई गोलकिपिङ कोचका लागि सिफारिस गर्ने निर्णय गरेको थियो । ‘प्राविधिक समितिले दुईटा नाम पठाएको थियो, त्यसमध्ये एउटामा निर्णय गरिएको हो,’ एन्फाका प्रवक्ता किरण राईले दाबी गरे । एन्फा कार्यसमिति वा आकस्मिक समितिको बैठकबिना गरिएको निर्णयबारे उनले भने, ‘प्रशिक्षकको नियुक्ति दैनिक प्रशासिनक काम हो । उपलब्ध पदाधिकारीको उपस्थितिमा सचिवालयले नियुक्ति गरेको हो ।’ नेपाली युवा टिमले साफ यू–१८ च्याम्पियनसिपको सुरुका दुवै संस्करणको उपाधि जितेको थियो । गत साता हल्चोकमा सम्पन्न तेस्रो संस्करणमा भने जितविहीन रहेको नेपाली टिम समूह चरणबाटै बाहिरिएपछि मुख्य प्रशिक्षक चेतनारायण श्रेष्ठसहित सुनोज श्रेष्ठ (सहायक प्रशिक्षक) र छन्नुराम चौधरी (गोलकिपिङ कोच) ले राजीनामा दिएका थिए । त्यसैले एएफसी यू–१९ च्याम्पियनसिप छनोटका लागि थ्रीस्टार क्लबका प्रशिक्षक मेघराज केसीलाई नियुक्ति गरिएको हो । सहायक प्रशिक्षक र गोलकिपिङ कोचको नियुक्ति चाँडै गर्ने पनि एन्फाले जनाएको छ ।नेपालले यू–१९ छनोटको समूह ‘डी’ मा यूएईसँगै आयोजक इरान र किर्गिस्तानविरुद्ध नोभेम्बर ६–१० सम्म प्रतिस्पर्धा गर्नेछ । छनोटबाट ११ समूहका विजेतासँगै उपविजेतामध्ये उत्कृष्ट ४ वा ५ टिमले सन् २०२० अक्टोबरमा उज्वेकिस्तानमा हुने एएफसी यू–१९ च्याम्पियनसिप खेल्ने अवसर पाउनेछन् । ‘टिमको तयारी दसैंपछि हुनेछ,’ प्रशिक्षक केसीले भने, ‘एन्फाको लक्ष्यअनुसार नतिजा हात पार्ने कोसिस गर्नेछु ।’ उनले क्लबसँगको सहमतिमै यू–१९ टिमको जिम्मेवारी लिएको पनि बताए ।राष्ट्रिय टिममा इंग्लिस प्रिमियर लिग क्लब टोटेनहमका पूर्वकप्तान ग्राहम रोबर्ट्सले सम्हालेको बेला साढे दुई वर्ष सहायक प्रशिक्षक रहेका केसीले यू–१९ टिममा राजुकाजी शाक्यको सहायक भएर पनि काम गरेका थिए । उनले सम्हालेको यू–१४ टिमले दुईपल्ट सुब्रतो मुखर्जी कप जितेको थियो ।